Justičný systém sa stretáva so závažnými problémami z hľadiska efektívnosti. Čas potrebný na vyriešenie občianskych, obchodných a správnych prípadov na súdoch prvého stupňa (737 dní v roku 2018 v porovnaní so 1 118 dňami v roku 2017) je stále jedným z najdlhších v EÚ. V prípade správneho súdnictva efektívnosť na prvom stupni narastá, čo odzrkadľuje znížená dĺžka konaní (487 dní v roku 2018 v porovnaní s 2 162 dňami v roku 2017) a vyššia miera vyriešenia vecí (približne 219 % v roku 2018 v porovnaní s asi 74 % v roku 2017). Veľmi zdĺhavé konania na prvom stupni však pretrvávajú (2 156 dní v roku 2018). Predtým uvedené odporúčanie predložené v súvislosti s európskym semestrom 2020 upozornilo aj na potrebu zlepšiť efektívnosť systému súdnictva .

Bol prijatý zákon, ktorým sa zriaďuje škola na (celoživotnú) odbornú prípravu sudcov. Zákon, ktorým sa zriaďuje škola na odbornú prípravu sudcov, bol prijatý 14. augusta 2020. Škola pre sudcov bude založená v rámci Najvyššieho súdu a bude zodpovedná za súdnu odbornú prípravu a vzdelávanie sudcov a za rozvoj vedeckého výskumu súvisiaceho so súdnymi záležitosťami.

Justičný systém dopláca na takmer úplnú absenciu digitalizácie. Pre širokú verejnosť sú dostupné len veľmi obmedzené informácie o systéme súdnictva. Okrem toho neexistujú žiadne elektronické informácie o priebehu prípadov ani žiaden elektronický systém správy prípadov. Táto otázka sa riešila aj v kontexte európskeho semestra 2020 odporúčaním na zlepšenie digitalizácie systému súdnictva. Zavedenie elektronického systému na správu súdov je jedným z hlavných cieľom prebiehajúcich reforiem. Jeho realizácia a príslušné postupy verejného obstarávania sa však odsúvajú od roku 2017. Medzičasom bol vo všetkých občianskych registroch a na Najvyššom súde pripravený a nainštalovaný elektronický miniregister s cieľom umožniť efektívnejšie spracúvanie žiadostí až do úplného zavedenia elektronického justičného systému. V tejto súvislosti je potrebné poznamenať, že Najvyšší súd ako súčasť núdzových opatrení na boj proti pandémii COVID-19 oznámil pozastavenie súdnych konaní s výnimkou naliehavých prípadov. Súdne konania boli postupne obnovené od 4. mája 2020.

Prebieha reforma Právneho úradu republiky. Prokuratúra organizačne podlieha generálnemu prokurátorovi republiky. Právnymi ustanoveniami sa zakazuje, aby ktorákoľvek osoba dávala generálnemu prokurátorovi pokyny alebo zasahovala do jeho povinností . Všetci prokurátori riešia trestné veci podľa pokynov a v mene generálneho prokurátora . Generálny prokurátor je zároveň vedúcim Právneho úradu a právnym zástupcom republiky. Táto viacnásobná úloha vyvoláva obavy vzhľadom na schopnosť jednotlivých právnych úradov a prokurátorov vykonávať svoje povinnosti nezávisle . V roku 2019 nezávislí experti vykonali funkčné preskúmanie Právneho úradu. Na základe tejto správy Rada ministrov 15. októbra 2019 vypracovala a schválila akčný plán. V akčnom pláne sa predpokladá komplexná reforma Právneho úradu republiky. Reforma okrem iného zahŕňa reštrukturalizáciu a vytvorenie samostatných, sebestačných riaditeľstiev v rámci Právneho úradu, vytvorenie nových pozícií, racionalizáciu postupov, oddelenie funkcií a postupov náboru. Návrh zákona je predmetom diskusie medzi generálnym prokurátorom a ministerstvom financií vzhľadom na rozpočtovú nezávislosť Právneho úradu .

Štrukturálne zmeny vzhľadom na organizáciu súdov a vymenúvanie sudcov sú predmetom diskusie. Ministerstvo spravodlivosti a verejného poriadku predložilo 30. mája 2019 Snemovni reprezentantov návrh zákona o rozdelení súčasného Najvyššieho súdu na dva rôzne súdy: nový samostatný Najvyšší ústavný súd a Vyšší súd. Ten istý návrh právneho predpisu, ktorý čaká na prerokovanie v snemovni, predpokladá vytvorenie odvolacieho súdu so 16 sudcami. V ďalšom návrhu zákona, o ktorom sa rokuje v Snemovni reprezentantov, sa spresňuje vymenúvanie sudcov nového Najvyššieho ústavného súdu a Vyššieho súdu. Návrh zákona vychádza zo súčasného systému, v ktorom sudcov Najvyššieho súdu vymenúva prezident republiky na návrh sudcov z dvoch najvyšších jurisdikcií. V návrhu zákona sa uvádza aj to, že sudcov nového odvolacieho súdu bude vymenúvať Najvyššia rada súdnictva (SCJ), ktorá bude zahŕňať aj generálneho prokurátora, predsedu Advokátskej rady a dlhoročného právnika.

Systém súdov je zložený zo šiestich okresných súdov, šiestich aktuálne činných porotných súdov, Správneho súdu, Správneho súdu pre medzinárodnú ochranu a Najvyššieho súdu. Okrem toho existujú aj rodinné súdy, súdy pre reguláciu nájmov, súdy pre pracovnoprávne spory a vojenský súd. Sudcov Najvyššieho súdu vymenúva prezident republiky spomedzi členov súdnych orgánov a na základe odporúčania Najvyššieho súdu. Sudcov prvého stupňa vymenúva, presúva a povyšuje Najvyššia rada súdnictva (Supreme Council of Judicature – SCJ), ktorá je zložená zo všetkých členov Najvyššieho súdu (predsedu a 12 sudcov). Na všetkých súdoch prvého stupňa slúži 88 sudcov a na Najvyššom súde slúži 13 sudcov. Prokuratúra je nezávislá a organizačne podlieha generálnemu prokurátorovi republiky. Generálny prokurátor má právomoc začať, viesť a prevziať konania týkajúce sa trestného činu proti ktorejkoľvek osobe (fyzickej alebo právnickej) v republike alebo v takýchto konaniach pokračovať alebo ich ukončiť, ktorú vykonáva podľa svojho uváženia vo verejnom záujme. Generálny prokurátor zároveň vedie Právny úrad republiky, nezávislý úrad, ktorý nepodlieha žiadnemu ministerstvu. Generálny prokurátor je aj právny zástupca republiky, prezidenta, Rady ministrov a jednotlivých ministrov. Vykonáva všetky ostatné funkcie a úlohy, ktorými bol poverený na základe ústavy alebo zákonného práva.

Systém bŕzd a protiváh na Cypre zahŕňa konzultačný proces ako súčasť projektu lepšej právnej regulácie, ako aj preskúmania ústavnosti ex post. Toto preskúmanie v súčasnosti vykonáva Najvyšší súd a cieľom návrhu právneho predpisu je preniesť túto úlohu na novovytvorený Najvyšší ústavný súd. Ďalší návrh právneho predpisu sa zameriava na vykonávanie súdnych rozhodnutí prostredníctvom verejnej správy. Komisár pre správu, ktorý slúži ako národná inštitúcia pre ľudské práva, čelil určitým problémom, ale nedávno sa dosiahlo zvýšenie jeho kapacít. Napriek tomu, že bola vytvorená štruktúra na podporu účasti občanov na verejnom živote, zdá sa, že organizácie občianskej spoločnosti čelia určitým obavám, pokiaľ ide o registračný rámec, ktorý na registráciu požaduje aspoň 20 zakladajúcich členov.

Cyprus dosiahol určitý pokrok v boji proti korupcii a jej vyšetrovaní vrátane verejne známych prípadov. Na kľúčové právne predpisy na predchádzanie korupcii sa stále čaká. Lobizmus a ochrana oznamovateľov zostávajú právne neregulované a dosiaľ nebol zriadený nezávislý protikorupčný orgán. Pravidlá zverejňovania majetku sú zavedené, ale existujúci systém by mohol byť ešte viac posilnený zlepšením účinnosti monitorovania majetkových priznaní. Hoci existuje kódex správania pre členov vlády, verejných činiteľov a prokurátorov, neexistujú žiadne podobné ustanovenia pre poslancov Snemovne reprezentantov.

Prijal sa akčný plán na riešenie týchto výziev v oblasti efektívnosti a jeho realizácia prebieha, hoci s určitým meškaním. Dôležitým krokom v reformnom programe bola štúdia o funkčnom preskúmaní cyperských súdov uskutočnená v marci 2018, v ktorej sa dospelo k niekoľkým odporúčaniam vo vzťahu k prevádzke Najvyššieho súdu a súdov prvého stupňa, ako aj správy súdov. Na základe týchto odporúčaní vláda pripravila podrobný akčný plán na reformu súdnictva. V záujme uľahčenia a podpory realizácie akčného plánu bol zriadený výbor na reformu súdnych orgánov, v ktorom sú zastúpené príslušné zainteresované strany. Zatiaľ čo orgány vyjadrili svoje odhodlanie riešiť nedostatky justičného systému, realizácia väčšiny plánovaných činností mešká, pričom stále čaká na prerokovanie v Snemovni reprezentantov.

Reformami sa pripravuje zriadenie nových súdov. Boli navrhnuté nové právne predpisy na zriadenie obchodného súdu. Obsahujú ustanovenia týkajúce sa prípadov, ktoré budú patriť do právomoci tohto súdu, a kvalifikácie sudcov. Cieľom je poskytnúť náležité fórum na rozhodovanie verejne známych obchodných prípadov. V rámci očakávaného prijatia tohto zákona už bolo schválených päť miest sudcov a sú začlenené do štátneho rozpočtu. Ďalší nový návrh zákona navyše stanovuje vytvorenie novej právomoci v rámci okresných súdov a takisto čaká na prerokovanie v Snemovni reprezentantov. Podľa návrhu právneho predpisu bude mať každý sudca okresného súdu právomoc prejednať a rozhodnúť akúkoľvek žiadosť týkajúcu sa sporov, ktoré sa týkajú úverových inštitúcií alebo sú s nimi spojené, bez ohľadu na sumu sporu a hodnotu majetku. V júni 2019 začal pracovať nový Správny súd pre medzinárodnú ochranu. Podľa zákona, ktorým sa zriaďuje tento súd, sa prípady súvisiace s medzinárodnou ochranou presunú zo Správneho súdu pod tento súd, aby sa urýchlili konania v tejto kategórii prípadov a zároveň aby sa Správnemu súdu poskytlo viac času na zaoberanie sa všetkými ostatnými prípadmi. Kapacita súdu bola 1. septembra posilnená náborom dvoch nových dodatočných sudcov (príslušná zmena bola prijatá v januári 2020) a desiatich administratívnych pracovníkov na poskytovanie podpory sudcom (päť z týchto miest je už obsadených).

Vyriešenie nevybavených, meškajúcich prípadov, ktoré sa nahromadili na súdoch, je pálčivou úlohou v reformnom procese. Predsedu okresného súdu vymenoval Najvyšší súd, aby konal ako „manažér prípadov“ s cieľom monitorovať a dohliadať na včasné zvládnutie nevybavených prípadov. Vytvorenie pracovnej skupiny sudcov sa začalo náborom niekoľkých dodatočných sudcov, ktorý aktuálne prebieha, a náborom podporného personálu. Po rozhodnutí Najvyššieho súdu z februára 2019 o pridelení riešenia finančných sporov súvisiacich s nesplácanými úvermi šiestim už úradujúcim sudcom okresného súdu sa v decembri 2019 zorganizovala špecializovaná odborná príprava.

Preskúmanie občianskeho súdneho poriadku, ktoré sa podľa očakávaní malo ukončiť do júna 2020, je odložené do októbra tohto roka. Ide o dôležitú reformu, ktorá má prispieť k zlepšeniu efektívnosti justičného systému. Zmena občianskeho procesného práva sa zameria na uľahčenie vykonávania rozhodnutí súdu pri konfiškovaní hnuteľného majetku. Okrem toho sa od revízie občianskeho súdneho poriadku očakáva zlepšenie výkonu rozsudkov.

II.Protikorupčný rámec

Cyprus zmenil svoj protikorupčný právny rámec a vnútroštátny horizontálny akčný plán, ktorým sa vykonávajú kľúčové prvky vnútroštátnej protikorupčnej stratégie schválenej Radou ministrov v máji 2019. Generálny prokurátor má celkovú právomoc stíhať trestné činy vrátane korupcie. Prokuratúra poskytuje právne poradenstvo orgánom presadzovania práva, ktoré vyšetrujú korupčné trestné činy. Niekoľko právnych opatrení čaká na schválenie, napríklad návrh zákona na zriadenie nezávislého protikorupčného orgánu, návrh zákona o lobizme a návrh zákona o nahlasovaní korupčných trestných činov, ktorý obsahuje ustanovenia o ochrane oznamovateľov.

Cyprus v roku 2019 získal 58 bodov zo 100 v Indexe vnímania korupcie organizácie Transparency International a umiestnil sa na 12. mieste v EÚ a na 41. mieste celosvetovo. V prieskume Eurobarometra 2020 považuje 95 % respondentov korupciu za rozsiahly problém (priemer EÚ: 71 %) a 60 % ľudí sa cíti, že korupcia má na nich osobne vplyv v ich každodennom živote (priemer EÚ: 26 %). Pokiaľ ide o podniky, 88 % spoločností považuje korupciu za rozšírenú (priemer EÚ: 63 %) a 48 % sa domnieva, že korupcia predstavuje problém pri podnikaní (priemer EÚ: 37 %). Počet úspešných trestných stíhaní považuje 24 % ľudí za dostatočný na odradenie ľudí od korupčných praktík (priemer EÚ: 36 %), zatiaľ čo 11 % spoločností zastáva názor, že osoby a podniky pristihnuté pri podplácaní vysokopostaveného úradníka sú primerane potrestané (priemer EÚ: 31 %).

Vo všeobecnosti sa uplatňujú trestnoprávne predpisy v oblasti boja proti korupcii. Platia aspekty trestného a procesného práva s príslušnými vymedzeniami trestných činov a premlčaniami a všeobecne sú v súlade s medzinárodnými normami. Sankcie pre právnické osoby odsúdené za korupciu zahŕňajú aj ich vylúčenie z postupov verejného obstarávania. V návrhu zákona je uvedené zvýšenie pokút a dočasné zatvorenie podniku za korupčné trestné činy spáchané právnickými osobami. Zákon o boji proti manipulácii športových súťaží, ktorý je zameraný na boj proti korupčnému správaniu v športe, bol schválený 15. decembra 2017 a vymedzujú sa ním nové korupčné trestné činy v tejto oblasti. Pre všetky trestné činy súvisiace s korupciou sa stanovila extrateritoriálna právomoc súdov Cyperskej republiky.

Prebieha realizácia vnútroštátneho akčného plánu proti korupcii. Vnútroštátny horizontálny akčný plán proti korupcii, ktorým sa vykonávajú kľúčové prvky vnútroštátnej protikorupčnej stratégie, prijala Rada ministrov v máji 2019. Určité kľúčové opatrenia akčného plánu stále čakajú na schválenie, predovšetkým návrh zákona na zriadenie nezávislého protikorupčného orgánu. Okrem toho návrh zákona o nahlasovaní korupčných činov, ktorý obsahuje ustanovenia o oznamovateľoch, a návrh zákona o transparentnosti pri postupoch verejného rozhodovania a súvisiacich otázkach, ktorý obsahuje ustanovenia o lobizme, čakajú na schválenie v Snemovni reprezentantov od mája 2017 v prípade prvého návrhu a od mája 2019 v prípade druhého návrhu. Pokým sa čaká na zriadenie nezávislého orgánu, v rámci dočasného opatrenia sa zodpovednosť za monitorovanie vykonávania vnútroštátneho horizontálneho akčného plánu zverila Úradu pre transparentnosť a predchádzanie korupcii. Kontaktné miesta boli určené vo verejných orgánoch, úrad má však nedostatok zamestnancov.

Kompetencie v oblasti predchádzania korupcii, jej vyšetrovania a trestného stíhania sú rozdelené medzi niekoľko orgánov. Ministerstvo spravodlivosti a verejného poriadku je zodpovedné za koordináciu politiky, pokiaľ ide o boj proti korupcii. Generálny prokurátor nesie celkovú zodpovednosť za stíhanie trestných činov vrátane práva na zastavenie trestného stíhania. Prokuratúra (prokuratúra na Úrade generálneho prokurátora republiky) poskytuje priame právne poradenstvo policajným vyšetrovateľom. Radí im v otázkach týkajúcich sa korupcie, trestného práva, trestného konania a dôkazov. Je kontaktným bodom medzi políciou a prokuratúrou republiky (Úradom generálneho prokurátora). Orgány oznámili, že v rokoch 2013 až 2018 sa celkovo vyšetrilo alebo vyšetrovalo 120 prípadov korupcie, z ktorých sa 98 dokončilo a 22 prípadov sa stále vyšetruje. Na súdne konanie čaká alebo konanie prebieha v 47 prípadoch. V 26 prípadoch bolo z korupcie obvinených 37 osôb, z ktorých v 12 prípadoch išlo o odsúdenie za veľkú korupciu vrátane zástupcu generálneho prokurátora, poslancov Snemovne reprezentantov a bývalých ministrov. Polícia má špeciálny tím na finančné vyšetrovania. Tento tím sa skladá z piatich účtovníkov alebo audítorov s osvedčením v oblasti finančnej analýzy a dvoch skúsených policajných vyšetrovateľov. Jeho účelom je poskytovať podporu a odborné znalosti policajným vyšetrovateľom, ktorí vyšetrujú závažné trestné prípady súvisiace s finančnou kriminalitou vrátane prípadov korupcie. Existuje aj útvar pre vnútorné záležitosti zodpovedný za vyšetrovanie obvinení z korupcie vnútri polície. Tento útvar vyšetruje všetky obvinenia a sťažnosti vrátane anonymných podaní, ktoré sa týkajú korupčných praktík alebo opomenutí zo strany príslušníkov polície. Útvar pre vnútorné záležitosti je funkčný a vyšetroval 12 prípadov korupcie, z ktorých jeden viedol k odsúdeniu.

Ochrana oznamovateľov zatiaľ nie je stanovená zákonom. Ochrana oznamovateľov prostredníctvom vnútorných pravidiel závisí od voľnej úvahy zamestnávateľa. Návrh zákona o nahlasovaní korupčných činov čaká na schválenie v Snemovni reprezentantov. Návrh sa zameriava na poskytnutie doplňujúcich ustanovení týkajúcich sa ochrany oznamovateľov.

Lobizmus nie je regulovaný. Návrh zákona na reguláciu lobovania čaká v parlamente na schválenie od mája 2019. V návrhu zákona sa požaduje, aby sa všetky lobistické skupiny zaregistrovali a aby viedli záznamy o svojich stretnutiach. Predpokladá sa, že tento zákon sa prijme súčasne so zriadením nezávislého protikorupčného orgánu, ktorý bude zodpovedný za vedenie registra lobistov. V súčasnosti neexistuje žiadna samoregulácia činností lobistov a na Cypre nie je žiadna profesijná komora lobistov.

Konflikty záujmov si vyžadujú pozornosť. Pokiaľ ide o konflikty záujmov, v návrhu zákona o lobizme neexistujú ustanovenia určené na regulovanie záležitostí týkajúcich sa konfliktov záujmov vysokopostavených zamestnancov verejnej správy. Zaviedlo sa aj obdobie, počas ktorého sa osoba musí vyhýbať akýmkoľvek konfliktom záujmov, pričom vysokopostavení zamestnanci verejnej správy sa nemôžu zaregistrovať v registri, pokým neuplynú dva roky odo dňa, kedy opustili úrad. Hoci existuje kódex správania pre členov vlády, verejných činiteľov a prokurátorov, neexistujú žiadne podobné ustanovenia pre poslancov Snemovne reprezentantov. Postup vypracovania návrhu a prijatia Kódexu správania poslancov parlamentu sa začal koncom roka 2019. Cieľom kódexu by bolo poskytnúť usmernenia k tomu, ako predchádzať konfliktom záujmov, ktoré sa týkajú poslancov parlamentu, a ako ich riadiť.

Sú zavedené pravidlá zverejňovania majetku a sú stanovené sankcie za nedodržiavanie. Prezident, ministri, poslanci Snemovne reprezentantov, určití činitelia republiky, vysokopostavení verejní činitelia a ďalšie verejne exponované osoby musia predkladať podrobné priznania ich majetku a aktív spolu s ich manželmi alebo manželkami a neplnoletými deťmi. Tieto priznania sa musia vykonať/predložiť do troch mesiacov od nastúpenia do úradu, každé tri roky počas zastávania úradu a do troch mesiacov po opustení úradu. Majetkové priznania prezidenta republiky, ministrov a poslancov Snemovne reprezentantov boli predložené osobitnému parlamentnému výboru a zverejnené v roku 2019. Orgánom povereným overovaním priznaní ostatných funkcionárov a politicky exponovaných osôb je osobitná rada, ktorá sa skladá z troch členov menovaných Radou ministrov v roku 2017. Dva orgány poverené overovaním priznaní (t. j. osobitný parlamentný výbor a rada) môžu vyšetrovania zadať certifikovaným účtovníkom. Hoci sa v správe v rámci európskeho semestra 2020 uvádza, že sú zavedené pravidlá, vznikli pochybnosti v súvislosti s overovaním majetku. Rada poverená overovaním udelila niekoľko pokút za nepredloženie priznaní. Navyše existujú obavy, pokiaľ ide o presnosť priznaní.

III.Pluralita médií

Právna a formálna ochrana slobody prejavu a práva na prístup k informáciám sú na Cypre zakotvené v článku 19 Ústavy Cyperskej republiky. Sekundárne právne predpisy výslovne chránia právo novinárov na ochranu ich zdrojov a podporujú pluralitu médií v rozhlasovom a televíznom sektore. Pripravuje sa revízia tlačového zákona vzhľadom na transpozíciu revidovanej smernice o audiovizuálnych mediálnych službách. Oznámené zmeny by viedli k prvej jednoznačnej regulácii elektronických informačných médií a k zavedeniu dodatočných ustanovení venovaných konkrétne právam novinárov. Očakáva sa, že zákon o práve na prístup k informáciám verejného sektora (2017) nadobudne účinnosť v decembri 2020. Cyprus dekriminalizoval ohováranie v roku 2003.

Nezávislosť regulačného orgánu pre audiovizuálne mediálne služby, Cyperského úradu pre rozhlas a televíziu, je právne zaručená. Jeho právomoci a zodpovednosť sú stanovené v článku 3 zákona o rozhlasových a televíznych vysielateľoch č. 7(I)/1998 (v znení zmien). Patria k nim okrem iného kontrola stavu skutočného vlastníctva poskytovateľov mediálnych služieb z hľadiska zabezpečenia ich nezávislosti, ako aj odstránenia koncentrácie, oligopolu alebo monopolu, zabezpečenie novinárskej a tvorivej nezávislosti zamestnancov poskytovateľov mediálnych služieb a každé tri roky vypracovanie správy o rozvoji plurality a koncentrácii podielov v rukách poskytovateľov mediálnych služieb.

V rámci tohto regulačného systému sa vytvára právne nezávislý orgán s jasne vymedzenými právomocami a tento orgán je zabezpečený dostatočnými finančnými zdrojmi. V MPM sa pripomína, že rozhodnutia orgánu sa pravidelne uverejňujú, podliehajú súdnemu preskúmaniu a nemôže ich zrušiť vláda. Na základe toho MPM hodnotí celkové riziko ohrozenia nezávislosti z hľadiska funkčnej nezávislosti, donucovacích právomocí a primeranosti prostriedkov orgánu ako nízke. Riziko ohrozenia účinnej nezávislosti orgánu sa však hodnotí ako stredné. Je to z dôvodu obáv týkajúcich sa kritérií výberu používaných na vymenúvanie členov orgánu vládou, nezávislosti v praxi, ako aj transparentnosti a zodpovednosti.

Cyprus má nezávislú tlačovú radu, Komisiu pre sťažnosti na médiá. Skladá sa z 13 členov a zodpovedá za samoreguláciu tlačových aj elektronických spravodajských médií a vláda a súdny dohľad do nej žiadnym spôsobom nezasahujú. Je financovaná výhradne jej zakladateľmi a uplatňuje kódex postupov, ktorým sa vymedzujú povinnosti a práva novinárov. Komisia pre sťažnosti prijíma sťažnosti od verejnosti na mnoho problémov vrátane presnosti informácií, práva na odpoveď, práva na súkromie, autorského práva, prezumpcie neviny, diskriminácie, zachovávania mlčanlivosti a verejného záujmu. Na základe monitorovania plurality médií sa odporúča, že v záujme riešenia nedávnych problémov, ktorým čelili médiá na Cypre, by mali odborovo organizovaní aj neorganizovaní novinári a všetky strany zainteresované v médiách opätovne potvrdiť svoju úlohu a znovu si nárokovať svoje postavenie, aby znovu získali dôveru verejnosti.

Regulačný rámec na Cypre, ktorý zabezpečuje určitý stupeň transparentnosti vlastníctva médií v sektore audiovizuálnych médií. Transparentnosť zabezpečuje Úrad pre rozhlas a televíziu a vykonáva ju najmä prostredníctvom podrobných postupov na udeľovanie licencií a registráciu stanovených predtým uvedeným zákonom. Pokiaľ ide o vykonávanie systematickej kontrolu zo strany úradu, podľa MPM 2020 vznikajú obavy týkajúce sa efektívnosti jej vykonávania v praxi. Okrem toho neexistuje žiaden rámec na zaručenie transparentnosti vlastníctva v sektoroch tlače a digitálnych médií, čo sťažuje identifikáciu a overovanie konečných vlastníkov alebo krížového vlastníctva v týchto sektoroch. Na základe toho sa v MPM riziko ohrozenia transparentnosti vlastníctva médií hodnotí ako vysoké (81 %). Tento faktor v spojení s ostatnými – napríklad výraznou koncentráciou spravodajských médií a neregulovaným trhom online médií – viedol k tomu, že rating rizika v MPM pre oblasť plurality trhu sa zmenil z nízkeho stredného rizika (34 %) v roku 2017 na vysoké riziko v roku 2020 (74 %). Napriek tomu sa v MPM zdôrazňuje, že v televíznom sektore je viditeľná značná pluralita vzhľadom na to, že štyri zo siedmich komerčných televíznych kanálov a verejnoprávny mediálny vysielateľ priťahujú takmer rovnaké podiely divákov.